KIRJALLINEN KYSYMYS E-2168/99

esittäjä(t): Gerhard Schmid (PSE) komissiolle

(29. marraskuuta 1999)

Aihe: Baijerilaiset telekeskukset

Baijerin osavaltion hallitus aikoo rakentaa yhtätoista kiireellistä kohtaa koskevan ohjelman yhteydessä nk. telekeskuksia kaikkiin piirikuntiin, jotka kuuluvat tavoitteen 5 b mukaisiin alueisiin. Baijeriin perustetaan yhteensä 40 tällaista keskusta, ja niihin saadaan julkista tukea 60 miljoonaa DM. Suurin osa tuesta on eurooppalaista tukea: 5 b -ohjelmasta myönnetään tukea n. 17,8 milj. DM ja Euroopan sosiaalirahastosta n. 7,5 milj. DM. Baijerin osavaltio asettaa käyttöön n. 15 milj. DM.

Aiheesta on laadittu esite, jossa ei mainita sanallakaan, että suurin osa tuesta on peräisin unionin talousarviosta. Tiedossani olevissa hankkeissa ei ole myöskään tiedotettu paikan päällä eurooppalaisesta tuesta.

1. Onko olemassa määräyksiä, joiden mukaan EU-varoja hallinnoivien kansallisten viranomaisten olisi ilmoitettava julkisesti tukivarojen alkuperästä? Jos on, aikooko komissio huomauttaa Baijerin osavaltion hallitukselle asiasta? Jos ei ole, miksi ei, ja onko tällaisia määräyksiä suunnitteilla?

2. Saamieni tietojen mukaan telekeskusten rakentamisen yhteydessä on asetettu tavoitteeksi 600 uuden työpaikan luominen maaseudulle, mutta tätä tavoitetta ei ole onnistuttu läheskään toteuttamaan. Onko komissio tarkastanut tähän hankkeeseen suunnattujen julkisten varojen käytön tehokkuuden työpaikkojen luomisen näkökulmasta? Jos on, mihin tulokseen asiassa on tultu? Jos ei ole, miksi ei, ja aiotaanko asiaa vielä arvioida?

Franz Fischlerin komission puolesta antama vastaus

(21. joulukuuta 1999)

Tavoitteen 5b ja Leader II -yhteisöaloitteen mukaiset ja rakennerahastojen yhteisrahoittamat toimenpideohjelmat suunnitellaan toimintalinjojen ja toimenpidekokonaisuuksien eikä hankkeiden tasolla. Komissiolla ei sen vuoksi ole yleensä tietoa yksittäisistä hankkeista.

Tässä yhdentoista kiireellisen kohteen, top elf, tapauksessa Baijerin viranomaiset ilmoittivat Baijerin tavoitteen 5b ja Leader II -yhteisöaloitteen seurantakomitealle, että Baijerin suunnitelmat telekommunikaation integroidusta käytöstä maaseudulla sopivat toimenpideohjelmien mukaisiin toimenpiteisiin. Niihin kuuluu joukko erilaisia hankkeita, jotka selkeyden vuoksi koottiin top elf -käsitteen alle. Nämä hankkeet liittyivät Euroopan maatalouden ohjaus- ja tukirahaston (EMOTR) ja Euroopan sosiaalirahaston (ESR) tavoitteen 5b toimenpideohjelman toimenpiteisiin, esim. top elf -hanke metsätietojärjestelmä liittyy toimenpidekokonaisuuteen 7 metsätalous.

Komissiolle enempää kuin seurantakomiteallekaan ei ole ilmoitettu top elf -hankkeen käyttöön tarkoitettuja yksityiskohtaisia rahamääriä. Komissio on ottanut yhteyttä Saksan viranomaisiin tarkistaakseen arvoisan parlamentinjäsenen kysymyksessään esittämät luvut.

Komissiolle ei ollut ilmoitettu Baijerin viranomaisten top elf -hankkeesta laatimasta esitteestä.

1. Toimenpideohjelmia koskevien komission päätösten liitteenä olevien horisontaalisten lausekkeiden e kohdassa säädetään, että jäsenvaltioiden toteuttamista rakennerahastojen tukitoimenpiteisiin liittyvästä tiedotus- ja mainontatoiminnasta 31 päivänä toukokuuta 1994 tehtyä komission päätöstä N:o 94/342/EY(1) sovelletaan.

Komissio ei voi vahvistaa, että Baijerin hallitus olisi täyttänyt edellä mainitussa julkaisussa asetetut vaatimukset kyseessä olevien hankkeiden osalta. Komissio ottaa asiassa yhteyttä kyseiseen jäsenvaltioon.

2. Koska toimenpideohjelma on laadittu toimenpidekokonaisuuksien tasolla, komissio ei voi tehdä hankkeita koskevia toteutettavuusanalyysejä, vaan niiden tekeminen kuuluu jäsenvaltioille. Komissio ottaa yhteyttä kyseiseen jäsenvaltioon voidakseen antaa tarkempia tietoja asiasta.

(1) EYVL L 152, 18.6.1994.